Papilalio piliakalnis

Papilalio piliakalnis, Pilė, Pilalė, Pilis, Kilonių piliakalnis (registro kodas iki 2005 m. balandžio 19 d. A1338, Lietuvos Respublikos kultūros paminklų sąrašo Nr. AR426) – piliakalnis Kelmės rajono savivaldybės teritorijoje, prie Papilalio kaimo, Vaiguvos seniūnija. Pasiekiamas keliu Kelmė – Kilonys Papilalio šiaurinėje dalyje pasukus į kairę pietvakarių link, lauko keliuku pavažiavus 1,3 km – yra kelio dešinėje, šiaurėje, miške.

Piliakalnis 
Piliakalnis įrengtas atskiroje kalvoje, buvusio Pilies ežero (dabar pelkės) šiaurės vakarų krante, jį iš pietų ir pietryčių juosia Gelinkos upelis ir užpelkėjęs jo slėnis, iš kitų pusių daubos. Šlaitai statūs, 5–11 m aukščio. Aikštelė apvali, 35 m skersmens, iš visų pusių apjuosta pylimu, kuris geriausiai išlikęs šiaurinėje pusėje, kur yra 1,3 m aukščio, 15 m pločio. Piliakalnio šiaurės – šiaurės rytų papėdėje, 6 m žemiau aikštelės iškastas 15 m pločio, 1 m gylio griovys, už kurio likęs piliakalniui nepanaudotas 24 m ilgio, 30 m pločio kalvos kraštas, sudarąs tarsi papilį, nes jį juosia dauba.

Piliakalnis apardytas arimų, trianguliacijos bokšto. Medžiai nuo jo nukirsti, auga atžalos.

Tyrimai 
Piliakalnio žvalgomuosius archeologinius tyrimus 1903 m. atliko Liudvikas Kšivickis, 1967 m. žvalgė Lietuvos istorijos institutas. Piliakalnis datuojamas I tūkstantmečiu – XIII a.

Šaltiniai 

 Lietuvos kultūros ir gamtos paminklų atlasas. Enciklopedijų leidykla, Vilnius, 1991 m., p 28-29.
 Lietuvos TSR kultūros paminklų sąrašas, V., 1973, p.129.
 Petras Tarasenka. Lietuvos archeologijos medžiaga. Kaunas. 1928. P. 205 ir 156 (Kilonys).
 Valstybės archeologijos komisijos medžiaga. KPC archyvas. F.1. Ap.1. B.68. P.251-263.
 Povilas Višinskis. Keli žodžiai apie kelis piliakalnius // Raštai.- V.,1964. P.398-399.
 Vytenis Rimkus. Pilalė // Bičiulis (Kelmė).- 1992 m. gegužės 27 d.

Nuorodos 
 Lietuvos piliakalniai

Piliakalniai Kelmės rajone